Mäntyharjulaiset tielläliikkujat saivat perjantaiaamuna hieraista silmiään Virransalmella satukirjamaisen näyn edessä. Vuohen, aasin ja ponin muodostama kolmikko tepasteli pitkin tietä yhteisellä karkuretkellä.

Töihin matkalla ollut Sami Hahl sai napattua joukkiosta valokuvan.

— Oli niin mainio näky, että päätin ikuistaa sen.

Hahlin mukaan tiellä näkyi jo kaukaa liikettä, joten eläimet eivät tulleet eteen yllätyksenä. Hahl pysäytti auton, mutta vastaan kävelleet eläimet eivät osoittaneet väistämisen merkkejä, vaan kävelivät kohti.

— Piti vähän peruutella alta pois. Sitten ne antoivat minulle tietä, ja pääsin jatkamaan matkaa.

Toinen ohikulkija onnistui taluttamaan eläimet takaisin kotiin.

Eläinten omistaja Taru Vanhanen kertoo, että kyseessä oli kolmikon ensimmäinen karkuretki.

— Lanka oli pudonnut kahden tolpan välistä, ja nämä lapsukaiset olivat päättäneet, että onkin kesälomareissun aika.

Aasi Keijo ja poni Poju jakavat saman aitauksen, mutta vuohi Wiski elää pihassa vapaana. Se kuitenkin liittyy aina lenkillekin kavereidensa seuraan.

— Se on erottamaton kolmikko: niin hyvän kuin pahankin tekevät aina porukassa.

Arvoitukseksi jää, mihin päättäväinen porukka oli aamusella matkalla. Retki loppui kuitenkin lyhyeen, sillä eläimet eivät ehtineet paria sataa metriä kauemmas kotia ennen palautusta.

— Onneksi ei tapahtunut mitään, Vanhanen toteaa.